Diari Oficial de la Generalitat Valenciana


Sumari del DOGV 5971, del 10-03-2009 (2009/2723)

ORDRE de 3 de març de 2009, del conseller de Presidència i vicepresident primer del Consell, per la qual es desplega el Reglament Orgànic i Funcional de la Conselleria de Presidència.
---------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2009/03/03/(1)/dof/vci/html**

### Dades del document

Número de DOGV
:   5971

Data del DOGV
:   10-03-2009

Secció del DOGV
:   I. DISPOSICIONS GENERALS

Número del document
:   2009/2723


Data del document
:   03-03-2009

Organisme emissor
:   Conselleria de Presidència

Tipus de document
:   Ordre

Anàlisi jurídica

 Descriptors 

:   * Conselleria de Presidència
    * legislació
    * reglament intern
    * administració regional

ORDRE de 3 de març de 2009, del conseller de Presidència i vicepresident primer del Consell, per la qual es desplega el Reglament Orgànic i Funcional de la Conselleria de Presidència. [2009/2723]  
Per mitjà de l'Ordre de 19 de novembre de 2007, del conseller de Presidència i vicepresident primer del Consell, es va desplegar el Reglament Orgànic i Funcional de la Presidència i Conselleria de Presidència, pel que fa a esta última.  
Com a conseqüència de les modificacions introduïdes en el nivell superior de la Conselleria de Presidència pel Decret 28/2008, de 18 de setembre, del president de la Generalitat, les quals van determinar la modificació del Decret 92/2007, de 6 de juny, pel qual s'establix l'estructura bàsica de la Presidència i de les conselleries de la Generalitat, es va aprovar un nou Reglament Orgànic i Funcional de la Presidència i de la Conselleria de Presidència, mitjançant el Decret 193/2008, de 5 de desembre.  
Una vegada aprovat este reglament, pertoca efectuar-ne el desplegament, d'acord amb la nova estructura.  
En virtut d'això, en compliment del que establix la disposició final primera del decret esmentat i de conformitat amb el que disposen els articles 28, lletra e, i 65 de la Llei 5/1983, de 30 de desembre, del Consell, amb l'informe previ de la Conselleria d'Economia, Hisenda i Ocupació i de la de Justícia i Administracions Públiques,  
ORDENE  
CAPÍTOL I  
De les unitats administratives dependents del conseller   
de Presidència i vicepresident primer del Consell  
Article 1. Dels gabinets dependents del conseller  
Sota la dependència directa del conseller de Presidència i vicepresident primer del Consell, estan adscrits:   
- El Gabinet del conseller.  
- El Gabinet Tècnic.  
Article 2. Del Gabinet del conseller  
El Gabinet del conseller de Presidència i vicepresident primer del Consell, com a òrgan de suport i assistència immediata a este, exercirà les funcions que este li encomane.  
Article 3. Del Gabinet Tècnic  
El Gabinet Tècnic, amb rang d'àrea, és la unitat administrativa que, sota la dependència directa del titular del departament, exercix les funcions concernents a documentació, comunicació i seguiment parlamentari dels assumptes relacionats amb la conselleria i la vicepresidència primera del Consell.  
CAPÍTOL II  
De la Secretaria Autonòmica de Política Institucional  
Article 4. Dels seus centres directius i unitats administratives  
Per al compliment de les seues funcions, de la Secretaria Autonòmica de Política Institucional dependran els centres directius i unitats administratives integrades en estos que s'indiquen en la secció 1ª del capítol V de la present ordre.  
CAPÍTOL III  
De la Secretaria Autonòmica de Cohesió Territorial, Relacions amb l'Estat i amb la Unió Europea  
Article 5. Dels seus centres directius i unitats administratives  
A la Secretaria Autonòmica de Cohesió Territorial, Relacions amb l'Estat i amb la Unió Europea li correspon dirigir i coordinar els centres directius i les unitats administratives integrades en estos que s'enumeren en la secció 2ª del capítol V d'esta ordre.  
CAPÍTOL IV  
De la Sotssecretaria  
Article 6. De la Secretaria General Administrativa  
Per a l'execució de les funcions que té assignades la Sotssecretaria respecte a la Presidència i a la conselleria de Presidència, s'hi adscriu la Secretaria General Administrativa.   
Article 7. Dels servicis dependents de la Secretaria General Administrativa  
A l'efecte de prestar suport directe al titular de la Sotssecretaria i atendre tots els servicis generals de la Presidència i de la conselleria de Presidència, la Secretaria General Administrativa s'estructura en els servicis següents:  
1. Servici de Coordinació, Règim Jurídic i Personal, al qual corresponen les funcions següents:  
a) Supervisió i remissió dels expedients d'assumptes que hagen d'elevar-se a la Comissió de Secretaris Autonòmics i Sotssecretaris, així com al Consell per a la seua aprovació o coneixement.  
b) Coordinació i impuls de la tramitació de projectes normatius i convocatòries de subvencions i ajudes.  
c) Tramitació de recursos administratius i d'expedients de responsabilitat patrimonial.  
d) Coordinació d'accions, processos, estructures i mètodes de treball, així com de procediments administratius i instruments de gestió.  
e) Gestió del personal i tramitació de les seues incidències.  
f) Confecció de nòmines i incidències d'estes.  
g) Preparar les relacions de llocs de treball i les actualitzacions d'estes.  
h) Conservar i custodiar els expedients personals dels empleats públics.  
i) Tramitar els procediments disciplinaris.  
j) Tramitar les reclamacions administratives prèvies a l'exercici d'accions laborals.  
k) Qualssevol altres funcions relatives a matèria de personal.  
2. Servici de Contractació i Gestió Administrativa, al qual corresponen les funcions següents:  
a) Estudi, preparació, formulació i seguiment de l'execució dels expedients de contractació.  
b) Gestió de servicis logístics de subministraments, servicis i d'emmagatzemament.  
c) Coordinació, impuls i seguiment dels convenis de col·laboració que es pretenguen subscriure.  
d) Gestió, control i coordinació del manteniment d'obres i instal·lacions.  
e) Organització de l'arxiu i registre general d'entrada i eixida de documents.  
3. Servici de Gestió Economicopressupostària, al qual corresponen les funcions següents:  
a) Realitzar la planificació i programació econòmica.  
b) Control i seguiment de l'execució pressupostària.  
c) Tramitar les modificacions pressupostàries.  
d) Elaboració de l'avantprojecte de pressupostos.  
e) Tramitació i supervisió de tots els expedients que comporten despesa.  
4. Servici d'Informàtica, al qual correspon:  
a) Implantació de sistemes i tecnologies de la informació.  
b) La normalització de procediments que tinguen incidència en els sistemes d'informació.  
c) L'assessorament i suport informàtic.  
d) Vetlar pel compliment de la normativa sobre tractament de dades de caràcter personal i coordinar les actuacions en este camp.  
e) Qualsevol altra funció relativa a sistemes o processos informàtics.  
CAPÍTOL V  
De les direccions generals  
Secció 1ª  
De les direccions generals dependents de la Secretaria Autonòmica de Política Institucional  
Subsecció 1ª  
De la Direcció General de Relacions amb   
les Corts i Secretariat del Consell  
Article 8. Del nivell administratiu  
1. La Direcció General de Relacions amb les Corts i Secretariat del Consell s'estructura en les següents unitats administratives:   
- Àrea de Relacions amb les Corts.  
- Àrea de la Secretaria Administrativa del Consell.  
- Àrea de Publicacions.  
2. Així mateix, depenent directament del titular de la direcció general s'hi adscriu el Servici d'Assessorament i Suport, que realitza les funcions següents:  
a) Assessorament tècnic a la direcció general en les matèries de la seua competència.  
b) Anàlisi, seguiment i recopilació d'informació en els assumptes de l'àmbit de la direcció general.  
c) Estudi dels assumptes relacionats amb la gestió economicoadministrativa de la direcció general i proposta per a la seua tramitació als òrgans competents de la Conselleria de Presidència.  
d) Preparació d'informes sobre assumptes d'interés per al centre directiu.  
Article 9. Dels servicis dependents de l'Àrea de la Secretaria Administrativa del Consell  
Depenent de l'Àrea de la Secretaria Administrativa del Consell, s'hi adscriu el Servici de Govern, que realitzarà les funcions següents:   
a) Revisió i anàlisi jurídica dels assumptes a sotmetre a la consideració del Consell.  
b) Elaboració de l'ordre del dia i preparació de la documentació de les reunions del Consell i de la Comissió de Secretaris Autonòmics i Sotssecretaris.   
c) Formalització i comunicació dels decrets i acords aprovats pel Consell.  
d) Gestió de la publicació en el Diari Oficial de la Comunitat Valenciana (DOCV) dels decrets i acords aprovats pel Consell.  
e) Confecció de les actes de les reunions del Consell i de la seua comissió preparatòria.  
f) Tramitació al Consell Jurídic Consultiu de la Comunitat Valenciana dels actes i disposicions generals adoptats pel Consell.  
g) Gestió del Registre de Convenis.  
Article 10. Dels servicis dependents de l'Àrea de Publicacions  
1. Depenent de l'Àrea de Publicacions, s'hi adscriuen el Servici de Gestió Documental del Diari Oficial de la Comunitat Valenciana i el Servici de Bases de Dades del Diari Oficial de la Comunitat Valenciana, que desenvoluparan les funcions següents:   
2. Al Servici de Gestió Documental del Diari Oficial de la Comunitat Valenciana, li correspon:  
a) Control i classificació dels documents rebuts per a la seua publicació en el Diari Oficial de la Comunitat Valenciana.  
b) Comprovació i exigència del compliment dels requisits establits en la normativa reguladora del Diari Oficial de la Comunitat Valenciana.  
c) Tramitació de les insercions en el Diari Oficial de la Comunitat Valenciana, resolució de les incidències que es plantegen i seguiment de les publicacions en el Diari Oficial de la Comunitat Valenciana.  
3. El Servici de Bases de Dades del Diari Oficial de la Comunitat Valenciana tindrà assignades les funcions següents:  
a) Elaboració, manteniment i explotació de les bases de dades jurídiques i documentals del Diari Oficial de la Comunitat Valenciana.  
b) Gestió del servici de «Diari Oficial de la Comunitat Valenciana a la carta».  
c) Planificació i desenvolupament de noves formes de difusió dels continguts del Diari Oficial de la Comunitat Valenciana.  
Subsecció 2ª  
De l'Advocacia General de la Generalitat  
Article 11. Dels òrgans i unitats administratives de l'Advocacia General de la Generalitat  
De conformitat amb el que establix l'article 2 del Decret 84/2006, de 16 de juny, del Consell, pel qual s'aprova el Reglament de l'Advocacia General de la Generalitat, l'Advocacia General de la Generalitat s'estructura en els següents òrgans i unitats administratives:  
- L'advocat general de la Generalitat.  
- La Direcció General de l'Advocacia General de la Generalitat.  
- La Direcció dels Servicis Contenciosos, amb el rang d'àrea.  
- La Direcció dels Servicis Consultius, amb el rang d'àrea.  
- El Gabinet d'Estudis, amb el rang d'àrea.  
Article 12. De la Direcció dels Servicis Contenciosos  
1. La Direcció dels Servicis Contenciosos exercix les funcions establides en l'article 4 del Decret 84/2006, de 16 de juny, del Consell, pel qual s'aprova el Reglament de l'Advocacia General de la Generalitat.  
2. Per al compliment, desplegament i execució de les seues funcions, de la Direcció dels Servicis Contenciosos depén el Servici de Gestió i Coordinació dels Servicis Contenciosos, al qual li correspon:  
a) La tramitació i gestió administrativa de l'atorgament de les autoritzacions dirigides a la iniciació d'accions judicials en nom de la Generalitat, desistiment dels procediments iniciats o assentiment enfront de les demandes formulades de contrari.  
b) La tramitació i gestió administrativa dels convenis que l'Advocacia de la Generalitat subscriga amb les societats i fundacions de la Generalitat i amb les entitats locals de la Comunitat Valenciana que tinguen com a objecte la seua representació i defensa en juí.  
c) La tramitació i gestió administrativa de l'assistència lletrada d'autoritats i personal al servici de la Generalitat, així com, si és el cas, de particulars per raons d'interés general.  
d) La tramitació i gestió processal de les costes derivades dels procediments judicials en què haja sigut part la Generalitat.  
e) Control i seguiment de l'execució de les sentències recaigudes en procediments judicials en què haja intervingut la Generalitat.  
f) Qualssevol altres funcions d'anàloga finalitat que li siguen encomanades pel director dels Servicis Contenciosos.  
Article 13. De la Direcció dels Servicis Consultius  
La Direcció dels Servicis Consultius exercirà les funcions establides en l'article 5 del Decret 84/2006, de 16 de juny, del Consell, pel qual s'aprova el Reglament de l'Advocacia General de la Generalitat.  
Article 14. Del Gabinet d'Estudis  
1. El Gabinet d'Estudis exercirà les funcions establides en l'article 6 del Decret 84/2006, de 16 de juny, del Consell, pel qual s'aprova el Reglament de l'Advocacia General de la Generalitat.  
2. Per al compliment, desenvolupament i execució de les seues funcions, del Gabinet d'Estudis depén el Servici de Gestió i Coordinació Juridicoadministrativa, al qual correspon:  
a) La tramitació i gestió administrativa dels informes, dictàmens o estudis que siguen encomanats al Gabinet d'Estudis.  
b) L'organització i supervisió d'activitats que tinguen com a finalitat el coneixement i difusió de matèries d'índole jurídica, així com d'aquelles activitats dirigides a la formació i perfeccionament dels advocats de la Generalitat en coordinació, si és el cas, amb l'Institut Valencià d'Administració Pública i altres centres de formació de funcionaris, universitats i col·legis professionals.  
c) La gestió del registre, arxiu, estadística, biblioteca, publicacions i sistemes informàtics de l'Advocacia General de la Generalitat.  
d) Qualssevol altres funcions d'anàloga finalitat que els siguen encomanades pel director del Gabinet d'Estudis.  
Subsecció 3ª  
De la Direcció General de Coordinació  
Article 15. Dels servicis dependents de l'Àrea de Coordinació  
De l'Àrea de Coordinació depén el Servici de Coordinació i Organització, al qual corresponen les comeses següents:  
a) Suport en les funcions de coordinació i d'impuls que el departament té assignades.  
b) Organització i gestió del Registre d'Òrgans Col·legiats de la Generalitat i seguiment d'aquells en què esta tinga representació.   
c) Secretariat administratiu dels òrgans col·legiats de la Generalitat, quant a la custòdia de la seua documentació de conformitat amb el que establix la normativa reguladora de l'esmentat registre, i també quant a l'impuls i seguiment del seu funcionament.  
d) Elaboració d'informes i seguiment dels plans generals i sectorials de la Generalitat l'execució dels quals afecte més d'un departament.  
e) Organització i gestió interna de les funcions que té encomanades l'àrea de què depén.  
Secció 2ª  
De les direccions generals dependents de la   
Secretaria Autonòmica de Cohesió Territorial,   
Relacions amb l'Estat i amb la Unió Europea  
Subsecció 1ª  
De la Direcció General de Cohesió Territorial  
Article 16. De l'Àrea d'Administració Local i els seus servicis  
De la Direcció General de Cohesió Territorial depén l'Àrea d'Administració Local, la qual per a l'exercici de les funcions que té assignades s'estructura en els servicis següents:  
1. Servici d'Assessorament Municipal i Gestió d'Habilitats Estatals, el qual durà a terme les funcions següents:  
a) Prestar assessorament jurídic a les entitats locals com a suport a la seua gestió.  
b) Gestionar les competències dels funcionaris d'administració local amb habilitació de caràcter estatal, i concretament les següents:  
- Creació, classificació i supressió de llocs de treball reservats a funcionaris amb habilitació de caràcter estatal.  
- Convocatòria de l'oferta d'ocupació de places vacants reservades a funcionaris amb habilitació de caràcter estatal.  
- Selecció dels funcionaris amb habilitació de caràcter estatal d'acord amb els títols acadèmics requerits i programes mínims aprovats reglamentàriament pel Ministeri d'Administracions Públiques.  
- Establir les bases del concurs ordinari de provisió de llocs de treball dins de l'àmbit territorial de la Comunitat Valenciana, així com el percentatge de puntuació que correspon als mèrits generals, els mèrits corresponents al coneixement de les especialitats d'organització territorial de la Comunitat Valenciana i del dret propi i els mèrits específics directament relacionats amb les característiques del lloc.  
- Coordinació de les adjudicacions del concurs ordinari de provisió de llocs de treball i posterior publicació en el Diari Oficial de la Comunitat Valenciana.  
- Valoració i reconeixement dels mèrits de determinació autonòmica en els concursos per a la seua provisió definitiva.  
- Provisió temporal dels llocs reservats a habilitats estatals, nomenaments provisionals; comissions de servici; acumulacions; nomenaments interins i nomenaments accidentals.  
c) Designar el representant de la Generalitat en els tribunals que, per a la selecció i provisió de llocs de treball, convoque cada entitat local.  
2. Servici de Règim Local, al qual correspondran les funcions següents:  
a) Estudiar i si és el cas proposar la impugnació dels actes i acords que les entitats locals han de remetre a la Generalitat.  
b) Tramitar les declaracions d'urgent ocupació, en els procediments d'expropiació forçosa aprovats per les entitats locals de la Comunitat Valenciana.  
c) Gestionar els expedients en matèria de béns de les entitats locals.  
d) Gestionar la base de dades oficials de les entitats locals de la Comunitat Valenciana.  
e) Tramitar els expedients d'heràldica i vexil·lologia, i assistir en les seues funcions al Consell Tècnic d'Heràldica i Vexil·lologia.  
f) Gestionar els procediments relatius a l'alteració de la denominació dels municipis de la Comunitat Valenciana.  
g) Tramitar la sol·licitud de dictamen facultatiu de les corporacions locals al Consell Jurídic Consultiu de la Comunitat Valenciana.  
3. Servici d'Organització Territorial i Coordinació, que desenvoluparà les funcions següents:  
a) Estudi, investigació i divulgació en matèria de règim local i organització territorial.  
b) Gestionar l'elaboració de projectes normatius en matèria de règim local.  
c) Gestionar les directrius emanades de la Direcció General de Cohesió Territorial relatives a la coordinació amb altres administracions públiques amb competència en matèria de règim local.  
d) Gestionar les iniciatives de la Direcció General de Cohesió Territorial dirigides a promoure l'associacionisme municipal.  
e) Tramitar els procediments relatius a organització i demarcació territorial, entitats locals menors i àrees metropolitanes.  
f) Gestionar les subvencions a càrrec del Fons de Cohesió Territorial i a mancomunitats.  
g) Gestionar la base de dades CIVIS.  
h) Coordinar el Pla de Revitalització de les Comarques d'Interior.  
4. Servici d'Actuacions Concertades, que tindrà les comeses següents:  
a) Gestionar el seguiment i execució, en tots els seus tràmits, de les subvencions corresponents tant a les convocatòries d'ajudes per als plans de millora municipals, com a convenis de col·laboració o resolucions de concessió per a actuacions amb entitats locals i altres entitats amb personalitat jurídica, en les matèries següents:  
- Construcció i rehabilitació d'equipaments comunitaris públics i privats.  
- Restauració, rehabilitació i posada en valor d'edificis singulars i de l'arquitectura històrica.  
- Urbanització, rehabilitació, conservació, renovació, implantació de vials i la resta d'infraestructures urbanes, espais lliures, parcs i jardins, i millora de l'accessibilitat en el medi urbà, en els centres històrics, barris desfavorits, àrees degradades i cascos urbans.  
- Adquisició d'immobles o sòl per a executar qualsevol de les anteriors actuacions.  
- Altres que se li encomanen o que resulten atribuïdes per disposicions legals o reglamentàries.  
b) Elaborar propostes d'actuacions concertades amb administracions i altres organismes i convocatòries de subvenció en les matèries abans relacionades, així com el seu seguiment pressupostari.  
c) Informar o revisar plans i projectes tècnics, el seguiment de l'execució de les actuacions i obres amb les seues incidències i modificacions, així com la revisió de les certificacions d'obres i la tramitació dels pagaments.  
Subsecció 2ª  
De la Direcció General de Relacions Externes  
Article 17. De les seues àrees  
Per a l'execució de les funcions assignades, la Direcció General de Relacions Externes s'estructura en l'Àrea de Relacions Externes i l'Àrea de Relacions amb l'Administració General de l'Estat i de les Comunitats Autònomes.   
Article 18. De l'Àrea de Relacions Externes  
De l'Àrea de Relacions Externes depén el Servici de Relacions Externes, al qual corresponen les funcions següents:  
a) La promoció i coordinació de la cooperació interregional.  
b) L'elaboració d'estudis i informes sobre altres regions i països tercers, així com sobre les seues relacions amb la Comunitat Valenciana.  
c) La coordinació de la participació en projectes internacionals que pel seu caràcter horitzontal impliquen més d'un departament.  
d) El seguiment de normativa supranacional amb repercussions a la Comunitat Valenciana.  
e) Prestar suport tècnic a les funcions de representació institucional de la Generalitat en l'exterior.  
f) Informació i assessorament a altres departaments de la Generalitat, les administracions locals de la Comunitat Valenciana, empreses i societats públiques sobre polítiques i accions de projecció exterior.  
g) Dur a terme accions de formació, informació i divulgació sobre l'acció exterior de la Generalitat.  
h) Promoció, seguiment i gestió de convenis i acords de cooperació amb institucions i regions no espanyoles.  
Subsecció 3ª  
De la Delegació de la Comunitat Valenciana a Brussel·les  
Article 19. Delegació de la Comunitat Valenciana a Brussel·les  
A la Delegació de la Comunitat Valenciana a Brussel·les, per al compliment de les comeses que té assignades, li seran adscrits els llocs de treball que així s'establisca en la Relació de Llocs de Treball de la Conselleria de Presidència.  
Subsecció 4ª  
De la Delegació de la Comunitat Valenciana a Madrid  
Article 20. Delegació de la Comunitat Valenciana a Madrid  
A la Delegació de la Comunitat Valenciana a Madrid, a fi d'atendre les funcions que té atribuïdes en el Reglament Orgànic i Funcional, li seran adscrits els llocs de treball que així s'establisca en la Relació de Llocs de Treball de la Conselleria de Presidència.  
Subsecció 5ª  
De les delegacions del Consell  
Article 21. Delegacions del Consell a Alacant, Castelló i València  
Les delegacions del Consell de la Generalitat a Alacant, Castelló i València exerciran les funcions establides per l'article 35 del Reglament Orgànic i Funcional de la Presidència i de la Conselleria de Presidència, en el respectiu àmbit territorial.  
Per a l'exercici d'estes se'ls adscriuran els llocs de treball que siguen necessaris per a això.  
Subsecció 6ª  
De les subdelegacions del Consell  
Article 22. Subdelegacions  
A les subdelegacions del Consell per al compliment de les comeses que tenen assignades se'ls adscriuran els llocs de treball que així establisca la Relació de Llocs de Treball de la Conselleria de Presidència.  
DISPOSICIÓ FINAL  
Única. Entrada en vigor  
Esta ordre entrarà en vigor l'endemà de la publicació en el Diari Oficial de la Comunitat Valenciana.  
València, 3 de març de 2009  
El conseller de Presidència i vicepresident primer del Consell,  
VICENTE RAMBLA MOMPLET


Còpia Permalink ELI